Vejrumbro

Vejrumbro er en by i Midtjylland med , beliggende 13 km nordvest for Bjerringbro, 7 km sydvest for Ørum Sønderlyng og 12 km øst for Viborg. Byen hører til Viborg Kommune og ligger i Region Midtjylland. I 1970-2006 hørte byen til Tjele Kommune.

Vejrumbro hører til Vejrum Sogn. Vejrum Kirke ligger i den gamle landsby Vejrum midt i Vejrumbro.

Geografi 
Byen ligger på nordsiden af Nørreådalen og den vandrige Nørreå. Øst for Vejrum viser det høje målebordsblad fra 1800-tallet den temmelig store Vejrum Sø, der på kortene fra 1900-tallet bliver mindre og mindre og til sidst forsvinder helt. Syd for Vejrum lå fra gammel tid Vejrum Bro over Nørreå, og ved vejkrydset nord for åen lå Vejrumbro Kro.

Faciliteter 
I 2015 blev byen udnævnt til "Årets Lokalområde" i Viborg Kommune. Kulturudvalget bemærkede især, at ældre og modne frivillige med mange års erfaring fik følgeskab af yngre, energiske kræfter.
 I 2000 ville den daværende Tjele Kommune nedlægge byens skole, men borgerne etablerede Vejrum-Viskum Friskole. Nogle år senere tog de initiativ til at oprette en børnehave ved skolen. Og i september 2015, hvor der ikke længere var dagplejere tilbage i lokalområdet, åbnede skolen en vuggestue. De tre institutioner, der nu er samlet under navnet "Vejrumbro Fri", ligger ved en aktivitetspark med multibane. Skolen har 56 elever, fordelt på 4 klasser: 0.-1., 2., 3.-5. og 6. med hver sin klasselærer. Børnehaven har 19 børn og 4 pædagoger. Vuggestuen har 6 børn og 4 pædagoger.
 Vejrumbro Boldklub (VBK) blev stiftet i 1970 og tilbyder fodbold, badminton og gymnastik. Klubben byggede klubhus i 1987/88 og stod for etablering af multibane og udendørs fitness i 2010. VBK har gennem årene afholdt Sports- og sommerfest i august.
 I mange år er festivalen "Vejrumbro Open Air" afholdt på byens sportsplads.
 Byens gamle forsamlingshus kan rumme 125 personer til fest.
 Det renoverede missionshus er indrettet som fælleshuset Nørreåhuset, der bl.a. benyttes til banko og spillemandskoncerter. Kanoturister, der kommer til byen ad Nørreå, kan benytte 4 sheltere samt Nørreåhusets toiletter og vand.
 Vejrumbro har købmandsforretning.

Historie 
I 1901 beskrives Vejrum og Vejrumbro således: "Vejrum med Kirke, Skole og Forsamlingshus...Vejrumbro, Kro. "

Genforeningssten 
Foran forsamlingshuset hvor Fælledvej og Østervangsvej løber sammen, står en sten der blev afsløret 10. juli 1921 til minde om Genforeningen i 1920.

Jernbanen 
Vejrumbro fik station på Mariager-Fårup-Viborg Jernbane (1927-65). Det lave målebordsblad, der er tegnet efter åbningen af banen, viser missionshuset og et fattighus ved stationen og en telefoncentral ved kroen. Her blev Løvskalvejen trinbræt oprettet i 1936 – i starten øst for vejen, men fra 1950 også med perron vest for vejen, så toget i begge retninger standsede efter vejen.

Stationsbygningen er bevaret på Stationen 5. Her passerer en 16 km lang banesti, der er anlagt på banens tracé mellem Velds Husevej og Gl. Århusvej i Viborg.

Noter

Eksterne kilder/henvisninger 

 Vejrumbro Borgerforening
 Just, Henning (21. september 2015) "Vejrumbro er årets lokalområde foran Fly og Birgittelyst" Viborg Folkeblad (viborg-folkeblad.dk)
 SDFE kortviser: Høje målebordsblade 1842-1899 og lave målebordsblade 1901-1971

Byer i Viborg Kommune
Byer og bydele med genforeningssten